Πρόταση ΚΑΝΟΝΙΣΜΟΥ ΤOY ΣΥΜΒΟΥΛΙΟΥ για τον καθορισμό μεταβατικών διατάξεων όσον αφορά τα μέτρα αντιντάμπινγκ και τα μέτρα κατά των επιδοτήσεων που έχουν υιοθετηθεί δυνάμει των αποφάσεων αριθ. 2277/96/EΚΑΧ και αριθ. 1889/98/EΚΑΧ της Επιτροπής καθώς και τις έρευνες, τις καταγγελίες και τις αιτήσεις αντιντάμπινγκ και κατά των επιδοτήσεων που έχουν υποβληθεί σύμφωνα με τις εν λόγω αποφάσεις και εξακολουθούν να εκκρεμούν

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η συνθήκη για την ίδρυση της Ευρωπαϊκής Κοινότητας Άνθρακα και Χάλυβα (συνθήκη ΕΚΑΧ) εκπνέει στις 23 Ιουλίου 2002. Από την ημερομηνία αυτή και μετά, τα προϊόντα που καλύπτονται από τη συνθήκη ΕΚΑΧ θα καλύπτονται από τη συνθήκη ΕΚ.

Η Επιτροπή έχει εκδώσει δύο βασικές αποφάσεις, και συγκεκριμένα την απόφαση αριθ. 2277/96/ΕΚΑΧ και την απόφαση αριθ. 1889/98/ΕΚΑΧ που διέπουν αντίστοιχα τις έρευνες αντιντάμπινγκ και κατά των επιδοτήσεων και τα μέτρα που απορρέουν από αυτές για τα προϊόντα ΕΚΑΧ.

Διάφορα μέτρα που έχουν ληφθεί δυνάμει των δύο αυτών αποφάσεων θα εξακολουθήσουν να ισχύουν έως τις 23 Ιουλίου ενώ πολλές καταγγελίες, αιτήσεις ή έρευνες θα εξακολουθήσουν ενδεχομένως να εκκρεμούν.

Η συνημμένη πρόταση σκοπό έχει να διευκρινίσει τη νομική κατάσταση των εν λόγω μέτρων, καταγγελιών ή ερευνών ορίζοντας ρητά ότι, μετά τις 23 Ιουλίου 2002, τα εν λόγω μέτρα, καταγγελίες ή έρευνες θα διέπονται από τις διατάξεις των βασικών κανονισμών αντιντάμπινγκ και κατά των επιδοτήσεων (κανονισμοί (ΕΚ) αριθ. 384/96 και (ΕΚ) αριθ. 2026/97 του Συμβουλίου) που έχουν εκδοθεί σύμφωνα με το άρθρο 133 της συνθήκης ΕΚ.

Πρόταση ΚΑΝΟΝΙΣΜΟΥ ΤOY ΣΥΜΒΟΥΛΙΟΥ για τον καθορισμό μεταβατικών διατάξεων όσον αφορά τα μέτρα αντιντάμπινγκ και τα μέτρα κατά των επιδοτήσεων που έχουν υιοθετηθεί δυνάμει των αποφάσεων αριθ. 2277/96/EΚΑΧ και αριθ. 1889/98/EΚΑΧ της Επιτροπής καθώς και τις έρευνες, τις καταγγελίες και τις αιτήσεις αντιντάμπινγκ και κατά των επιδοτήσεων που έχουν υποβληθεί σύμφωνα με τις εν λόγω αποφάσεις και εξακολουθούν να εκκρεμούν

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και ειδικότερα το άρθρο 133,

την πρόταση της Επιτροπής [1],

[1]

Εκτιμώντας εξής:

(1) Η συνθήκη για την ίδρυση της Ευρωπαϊκής Κοινότητας Άνθρακα και Χάλυβα ('συνθήκη ΕΚΑΧ') εκπνέει στις 23 Ιουλίου 2002.

(2) Ήδη από τις 24 Ιουλίου 2002, τα προϊόντα που καλύπτονται επί του παρόντος από τη συνθήκη ΕΚΑΧ θα υπόκεινται στη συνθήκη για την ίδρυση της Ευρωπαϊκής Κοινότητας.

(3) Η Επιτροπή έχει εκδώσει διάφορα μέτρα αντιντάμπινγκ δυνάμει της απόφασης αριθ. 2277/96/ΕΚΑΧ της Επιτροπής για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας Άνθρακα και Χάλυβα (εφεξής 'βασική απόφαση αντιντάμπινγκ') [2]. Τα μέτρα αυτά επιβάλλονται κατά κανόνα για πενταετή περίοδο σύμφωνα με το άρθρο 11 παράγραφος 2 της βασικής απόφασης αντιντάμπινγκ. Ωστόσο, κατά την ημερομηνία εκπνοής της συνθήκης ΕΚΑΧ, ορισμένα από τα μέτρα αυτά δεν θα έχουν φθάσει στο τέλος της πενταετούς αυτής περιόδου (εφεξής 'μέτρα αντιντάμπινγκ ΕΚΑΧ'). Επίσης, ορισμένες έρευνες, οι οποίες κινήθηκαν δυνάμει της βασικής απόφασης αντιντάμπινγκ, θα εξακολουθήσουν ενδεχομένως να εκκρεμούν κατά την ημερομηνία εκπνοής της συνθήκης ΕΚΑΧ (εφεξής 'τρέχουσες έρευνες αντιντάμπινγκ'). Επίσης, ορισμένες καταγγελίες ή άλλες αιτήσεις για την έναρξη έρευνας που έχουν κατατεθεί δυνάμει των διατάξεων της βασικής απόφασης αντιντάμπινγκ θα εξακολουθήσουν ενδεχομένως να εκκρεμούν κατά την ημερομηνία εκπνοής της συνθήκης ΕΚΑΧ (εφεξής 'τρέχουσες αιτήσεις αντιντάμπινγκ').

[2] ΕΕ L 308 της 29.11.1996, σ. 11. Απόφαση όπως τροποποιήθηκε τελευταία με την απόφαση αριθ. 435/2001/ΕΚΑΧ (ΕΕ L 63 της 3.3.2001, σ. 14).

(4) Επομένως, είναι σκόπιμο να εξασφαλιστεί η συνέχιση της εφαρμογής των μέτρων αντιντάμπινγκ ΕΚΑΧ δυνάμει του κανονισμού (ΕΚ) αριθ. 384/96 του Συμβουλίου για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (εφεξής 'βασικός κανονισμός αντιντάμπινγκ') [3], μετά την ημερομηνία εκπνοής της συνθήκης ΕΚΑΧ, και να εφαρμοστούν στα μέτρα αυτά, αρχής γενομένης από την ημερομηνία αυτή, οι διατάξεις του βασικού κανονισμού αντιντάμπινγκ. Μετά την εκπνοή της συνθήκης ΕΚΑΧ, όλες οι τρέχουσες έρευνες αντιντάμπινγκ θα συνεχιστούν και θα περατωθούν σύμφωνα με τις διατάξεις του βασικού κανονισμού αντιντάμπινγκ και όλα τα μέτρα αντιντάμπινγκ που θα προκύψουν από τις έρευνες αυτές, θα διέπονται από τις διατάξεις του βασικού κανονισμού αντιντάμπινγκ. Κατ'αναλογία, μετά την ημερομηνία εκπνοής της συνθήκης ΕΚΑΧ, οι τρέχουσες αιτήσεις αντιντάμπινγκ θα εξετάζονται σύμφωνα με τις διατάξεις του βασικού κανονισμού αντιντάμπινγκ.

[3] ΕΕ L 56 της 6. 3. 1996, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 2238/2000 (ΕΕ L 257 της 11.10.2000, σ. 2).

(5) Στο πλαίσιο αυτό, πρέπει να σημειωθεί ότι οι διατάξεις της βασικής απόφασης αντιντάμπινγκ, εξαιρουμένων των αποφάσεων για τη διαδικασία λήψης αποφάσεων της Κοινότητας, είναι στην πράξη οι ίδιες ακριβώς με τις διατάξεις που προβλέπονται στον βασικό κανονισμό αντιντάμπινγκ.

(6) Η Επιτροπή έχει υιοθετήσει διάφορα αντισταθμιστικά μέτρα δυνάμει της απόφασης αριθ. 1889/98/ΕΚΑΧ της Επιτροπής για την άμυνα κατά των εισαγωγών που αποτελούν αντικείμενο επιδοτήσεων εκ μέρους χωρών μη μελών της Ευρωπαϊκής Κοινότητας Άνθρακα και Χάλυβα (εφεξής 'βασική απόφαση κατά των επιδοτήσεων') [4]. Τα μέτρα αυτά επιβάλλονται κατά κανόνα για πενταετή περίοδο σύμφωνα με το άρθρο 18 παράγραφος 1 της βασικής απόφασης κατά των επιδοτήσεων. Ωστόσο, κατά την ημερομηνία εκπνοής της συνθήκης ΕΚΑΧ, ορισμένα από τα μέτρα αυτά δεν θα έχουν φθάσει στο τέλος της πενταετούς αυτής περιόδου (εφεξής 'αντισταθμιστικά μέτρα κατά των επιδοτήσεων ΕΚΑΧ'). Επίσης, ορισμένες έρευνες, οι οποίες κινήθηκαν δυνάμει της βασικής απόφασης κατά των επιδοτήσεων, θα εξακολουθήσουν ενδεχομένως να εκκρεμούν κατά την ημερομηνία εκπνοής της συνθήκης ΕΚΑΧ (εφεξής 'τρέχουσες έρευνες κατά των επιδοτήσεων'). Επίσης, ορισμένες καταγγελίες ή άλλες αιτήσεις για την έναρξη έρευνας που έχουν κατατεθεί δυνάμει των διατάξεων της βασικής απόφασης κατά των επιδοτήσεων θα εξακολουθήσουν να εκκρεμούν κατά την ημερομηνία εκπνοής της συνθήκης ΕΚΑΧ (εφεξής 'ενδεχομένως αιτήσεις κατά των επιδοτήσεων').

[4] ΕΕ L 245 της 4. 9. 1998, σ. 3.

(7) Επομένως, είναι σκόπιμο να εξασφαλιστεί η συνέχιση της εφαρμογής των αντισταθμιστικών μέτρων ΕΚΑΧ δυνάμει του κανονισμού (ΕΚ) αριθ. 2026/97 του Συμβουλίου για την άμυνα κατά των εισαγωγών που αποτελούν αντικείμενο επιδοτήσεων εκ μέρους χωρών μη μελών της Ευρωπαϊκής Κοινότητας (εφεξής 'βασικός κανονισμός κατά των επιδοτήσεων') [5], μετά την ημερομηνία εκπνοής της συνθήκης ΕΚΑΧ, και να εφαρμοστούν στα μέτρα αυτά, αρχής γενομένης από την ημερομηνία αυτή, οι διατάξεις του βασικού κανονισμού κατά των επιδοτήσεων. Μετά την εκπνοή της συνθήκης ΕΚΑΧ, όλες οι τρέχουσες έρευνες κατά των επιδοτήσεων θα συνεχιστούν και θα περατωθούν σύμφωνα με τις διατάξεις του βασικού κανονισμού κατά των επιδοτήσεων και όλα τα μέτρα κατά των επιδοτήσεων που θα προκύψουν από τις έρευνες αυτές, θα διέπονται από τις διατάξεις του βασικού κανονισμού κατά των επιδοτήσεων. Κατ'αναλογία, μετά την ημερομηνία εκπνοής της συνθήκης ΕΚΑΧ, οι τρέχουσες αιτήσεις κατά των επιδοτήσεων θα εξετάζονται σύμφωνα με τις διατάξεις του βασικού κανονισμού κατά των επιδοτήσεων.

[5] ΕΕ L 288 της 21. 10. 1997, σ. 1.

(8) Στο πλαίσιο αυτό, πρέπει να σημειωθεί ότι οι διατάξεις της βασικής απόφασης κατά των επιδοτήσεων, εξαιρουμένων των διατάξεων για τη διαδικασία λήψης αποφάσεων της Κοινότητας, είναι στην πράξη οι ίδιες ακριβώς με τις διατάξεις που προβλέπονται στον βασικό κανονισμό κατά των επιδοτήσεων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

(1) Τα μέτρα αντιντάμπινγκ που έχουν ληφθεί δυνάμει της απόφασης αριθ. 2277/96/ΕΚΑΧ της Επιτροπής και τα οποία εξακολουθούν να ισχύουν στις 23 Ιουλίου 2002 (τα μέτρα αντιντάμπινγκ που αναφέρονται στο παράρτημα Ι), συνεχίζονται και διέπονται από τις διατάξεις του κανονισμού (ΕΚ) αριθ. 384/96 του Συμβουλίου, αρχής γενομένης από τις 24 Ιουλίου 2002.

(2) Κατά τον υπολογισμό της ημερομηνίας εκπνοής των μέτρων αντιντάμπινγκ που αναφέρονται στο παράρτημα Ι σύμφωνα με το άρθρο 11 παράγραφος 2 του κανονισμού (ΕΚ) αριθ. 384/96, λαμβάνεται υπόψη η αρχική ημερομηνία θέσης σε ισχύ των εν λόγω μέτρων.

(3) Κάθε έρευνα που έχει κινηθεί δυνάμει της απόφασης αριθ. 2277/96/ΕΚΑΧ της Επιτροπής και η οποία εξακολουθεί να εκκρεμεί στις 23 Ιουλίου 2002, ή κάθε καταγγελία ή αίτηση για την έναρξη παρόμοιας έρευνας που εξακολουθεί να εκκρεμεί κατά την ημερομηνία αυτή, συνεχίζεται και διέπεται από τις διατάξεις του κανονισμού (ΕΚ) αριθ. 384/96 του Συμβουλίου, αρχής γενομένης από τις 24 Ιουλίου 2002. Όλα τα μέτρα αντιντάμπινγκ που απορρέουν από τις τρέχουσες αυτές έρευνες αντιντάμπινγκ, καταγγελίες ή αιτήσεις διέπονται από τις διατάξεις του κανονισμού (ΕΚ) αριθ. 384/96 του Συμβουλίου.

Άρθρο 2

(1) Τα μέτρα κατά των επιδοτήσεων που έχουν ληφθεί δυνάμει της απόφασης αριθ. 1898/98/ΕΚΑΧ της Επιτροπής και τα οποία εξακολουθούν να ισχύουν στις 23 Ιουλίου 2002 (τα μέτρα κατά των επιδοτήσεων που αναφέρονται στο παράρτημα ΙΙ), συνεχίζονται και διέπονται από τις διατάξεις του κανονισμού (ΕΚ) αριθ. 2026/97 του Συμβουλίου, αρχής γενομένης από τις 24 Ιουλίου 2002.

(2) Κατά τον υπολογισμό της ημερομηνίας εκπνοής των μέτρων κατά των επιδοτήσεων που αναφέρονται στο παράρτημα ΙΙ σύμφωνα με το άρθρο 18 παράγραφος 1 του κανονισμού (ΕΚ) αριθ. 2026/97 του Συμβουλίου, λαμβάνεται υπόψη η αρχική ημερομηνία θέσης σε ισχύ των εν λόγω μέτρων.

(3) Κάθε έρευνα που έχει κινηθεί δυνάμει της απόφασης αριθ. 1898/98/ΕΚΑΧ της Επιτροπής και η οποία εξακολουθεί να εκκρεμεί στις 23 Ιουλίου 2002, ή κάθε καταγγελία ή αίτηση για την έναρξη παρόμοιας έρευνας που εξακολουθεί να εκκρεμεί κατά την ημερομηνία αυτή, συνεχίζεται και διέπεται από τις διατάξεις του κανονισμού (ΕΚ) αριθ. 2026/97 του Συμβουλίου, αρχής γενομένης από τις 24 Ιουλίου 2002. Όλα τα αντισταθμιστικά μέτρα που απορρέουν από τις τρέχουσες αυτές έρευνες κατά των επιδοτήσεων, καταγγελίες ή αιτήσεις διέπονται από τις διατάξεις του κανονισμού (ΕΚ) αριθ. 2026/97.

Άρθρο3

Ο παρών κανονισμός τίθεται σε ισχύ στις 24 Ιουλίου 2002.

Ο παρών κανονισμός είναι δεσμευτικός ως προς όλα του τα μέρη και ισχύει άμεσα σε κάθε κράτος μέλος.

Βρυξέλλες, [...] 2002.

Για το Συμβούλιο

Ο Πρόεδρος

ΠΑΡΑΡΤΗΜΑ Ι

Ισχύοντα μέτρα αντιντάμπινγκ ΕΚΑΧ στις 23 Ιουλίου 2002

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

ΠΑΡΑΡΤΗΜΑ ΙΙ

Ισχύοντα μέτρα κατά των επιδοτήσεων ΕΚΑΧ στις 23 Ιουλίου 2002

>ΘΕΣΗ ΠIΝΑΚΑ>